Kispest.hu - Felavatták a megújult Hársfa óvodát
HÍREK 2017. november 28. 411
Felavatták a megújult Hársfa óvodát
Saját erőből teljesen felújíttatta a 35 éves Hársfa óvodát az önkormányzat: 180 millió forintba került a korszerűsítés, amely négy hónapig tartott. Kispest polgármestere óvodásokkal együtt ma délelőtt avatta fel az intézményt. A kerületi óvodák vezetői és a szakiroda munkatársai mellett Kránitz Krisztián, a felújítást koordináló VAMŰSZ igazgatója, Vinczek György alpolgármester, valamint Bogó Józsefné, Dódity Gabriella, Teknős Ferenc és Lazányi Ferenc önkormányzati képviselők is jelen voltak az átadón.
Az óvoda csoportjaiból összeállított kisgyerekcsapat műsora után Béres Zoltánné óvodavezető köszönte meg a polgármesternek, az önkormányzatnak a VAMŰSZ-nek és a vállalkozónak a felújítást, a szülőknek a türelmet, kollégáinak és a munkálatok idejére az ovisokat befogadó intézmények vezetőinek a segítséget. Büszkék vagyunk rá, hogy ebben az óvodában dolgozhatunk – jelentette ki.
A beruházást felügyelő VAMŰSZ igazgatójától megtudtuk, az egyik legnagyobb intézményi rekonstrukció zajlott idén az Eötvös utcai Hársfa óvodában: az udvartól a padlásig teljesen megújult a több mint 400 négyzetméteres, hat csoportban 120 kisgyereket foglalkoztató intézmény. Az óvodában szinte teljesen új lett az udvari térburkolat, elkészült a beépített öntözőrendszer. Megújult a teljes víz- és csatornahálózat, a fűtés- és világításrendszer, hőszigetelték a lapos tetőt, újak lettek a vizesblokkok és a belső burkolatok. A csoportszobák elé árnyékoló került, a mosókonyhában kicserélték a mosógépeket, a konyhába pedig új villanysütőt, kondérmelegítőt, nagykonyhai mosogatógépet vettek, az óvoda bejáratához pedig kerékpártároló is készült. Csak a belső nyílászárók maradtak a régiek, amelyek felújítás után visszakerültek a helyükre.